《赠雪山杲公 其二》
明代·广润

垝垣甫及肩，陋室仅容膝。夜雪启重扉，春云生四壁。

檐傍潇湘竹，窗临洞庭橘。与之同岁寒，不受冰霜色。

习气日以轻，持心日以密。枯木忽闻鸦，仰视明河没。

萧然井臼间，婆娑自舂汲。清斋疏磬馀，焚香以终日。

作者简介：广润，字等慈，吴兴人也。俗姓钱氏，名行道，字叔达，少负文藻，苦吟好客，名藉甚四方。耿介重气，与乡曲牴牾，以诖误下狱论死，颂系久之始得释，遂削发于云栖。